Աննա Նիկոլ Սմիթ

Աննա Նիկոլ Սմիթ (), իսկական անունը՝ Վիկի Լին Հոգան (, ), ամերիկացի սուպերմոդել, դերասանուհի, հաղորդավարուհի, պրոդյուսեր, ռեժիսոր և սցենարիստ։ «Playboy» ամսագրի 1993 թվականի աղջիկը և 1990-ականների սեքս-խորհրդանիշը։

Կենսագրություն 
Վիկի Լին Հոգանը ծնվել է 1967 թվականի նոյեմբերի 28-ին ԱՄՆ-ի Տեխաս նահանգի Հյուսթոն քաղաքում, աշխատավոր Դոնալդ Յուջին Հոգանի (12.07.1947-19.09.2009, մահացել է թոքի քաղցկեղից) և սպա Վիրջի Թաբերսի (12.07.1951-18.11.2018, մահացել է քաղցկեղից) ընտանիքում։ Ապագա աստղի ծնողները բաժանվել են նրա ծնունդից անմիջապես հետո, և նրա հայրն անհետացել է՝ ուղևորվելով անհայտ ուղղությամբ։ Աղջկա մայրը նույնիսկ փոքրիկ երեխայի համար չի կարողացել թողնել աշխատանքը, քանի որ դա ընտանիքի միակ եկամուտի աղբյուրն է եղել։ Մոր զբաղվածության պատճառով Վիկիին դաստիարակել է մորաքույրը՝ Քեյ Բեալը, որը նրան շատ է սիրել։ Աղջիկը նրան երկրորդ մայր է անվանել։ Արդեն լինելով հասուն և ճանաչված՝ նա հանդիպել է հոր հետ և ավելի ուշ տեղեկացրել, որ հպարտանում է նրանով։ Վիկին ունի հինգ խորթ քույր և եղբայր։

Կարիերա 

Մոդելի կարիերան սկսել է 20 տարեկանում։

1992 թվականին Վիկին մասնակցել է «Guess»-ի գովազդին։ Հենց այդ ժամանակ էլ նա վերցրել է Աննա Նիկոլ Սմիթ կեղծանունը։ Աննա և Նիկոլ անունները հորինված են, բայց Սմիթը նրա իսկական ազգանունն է, որը ստացել է առաջին ամուսնությունից։

1993 թվականին Աննա Նիկոլը դարձել է «Playboy» ամսագրի աղջիկը։ Նա հնարավորություն է ունեցել հայտնվել ամսագրում մեկ տարի շուտ, բայց նկարահանումներից առաջ տեղեկացրել է խմբագրությանն այն մասին, որ ավտովթարի է ենթարկվել և ունի կապտուկներ, որոնց պատճառով չի կարողանա մասնակցել նկարահանումներին։ Նա իսկապես ավտովթարի է ենթարկվել, սակայն ձերբակալվել է խմած վիճակում ավտոմեքենա վարելու համար։

1990-ական թվականների կեսերին և 2000-ականների սկզբին Սմիթը կազմակերպել է սեփական թոք շոուն՝ «Աննա Նիկոլի թոք շոու», նկարահանվել է ֆիլմերում և հեռուստասերիալներում։

1998 թվականին թողարկվել է «Աննա Նիկոլ Սմիթի գաղտնիքները» ֆիլմը, որի մեջ Սմիթը հանդես է եկել որպես դերասանուհի, ռեժիսոր, սցենարիստ և պրոդյուսեր։

Անձնական կյանք 
Աննա Նիկոլ Սմիթն ամուսնացած է եղել երեք անգամ, ունեցել է երկու երեխա։

 Առաջին ամուսինը՝ Բիլլի Սմիթ՝ խոհարար։ Ամուսնացած են եղել 1985-1993 թվականներին։ Ապագա ամուսինները ծանոթացել են էժանագին ռեստորաններից մեկում, որտեղ Բիլլին խոհարար էր աշխատում, իսկ ապագա աստղը հավ էր տապակում։ Նրանք ամուսնացել են 1985 թվականի ապրիլի 4-ին, իսկ 1986 թվականի հունվարի 21-ին ծնվել է Դենիել Ուեյն Սմիթը՝ նրանց որդին (նա ծանր հիվանդ էր և մահացել է 2006 թվականի սեպտեմբերի 10-ին՝ դեղամիջոցներով պատահական գերդոզավորումից, որով բուժվում էր)։ Նրա որդու ծնվելուց կարճ ժամանակ անց ամուսինները բաժանվել են, իսկ 1993 թվականի փետրվարի 3-ին պաշտոնապես բաժանվել։
 Երկրորդ ամուսինը՝ Ջեյմս Հովարդ Մարշալը, ծնվել է 1905 թվականին, ամերիկացի գործարար մագնատ, համալսարանի պրոֆեսոր, փաստաբան, և դաշնային կառավարության անդամ, որն էլ օգնել է նրան ճանաչում ստանալ։ Ապագա ամուսինները 1990-ականների սկզբին ծանոթացել են Սթրիփ ակումբում, որտեղ դժվար ժամանակներում Աննա Նիկոլը մերկապարուհի է աշխատել։ Նրանք ամուսնացել են 1994 թվականի հունիսի 27-ին, իսկ նրանց հարսանիքից մեկ տարի անց՝ 1995 թվականի օգոստոսի 4-ին, 90-ամյա Մարշալը մահացել է և հաջորդ 11 տարիներն իր խորթ որդու՝ Փիրս Մարշալի հետ, Սմիթը զբաղվել է ամուսնու թողած ժառանգությունը կիսելով։ 2006 թվականի հունիսին Փիրսը հանկարծամահ է եղել ինֆեկցիոն հիվանդությունից։
 Երրորդ ամուսինը՝ Հովարդ Կ. Սթերնը, (ծված 1968 թվականին), փաստաբան էր։ Սթերնը Սմիթի փաստաբանն էր և ներկայացնում էր նրան Մարշալի ժառանգության գործում։ 2006 թվականի սեպտեմբերի 7-ին Աննա Նիկոլը լույս աշխարհ է բերել իր դստերը՝ Դենիլին Հոուպ Բիրկհեդ-Մարշալին, նախկին փեսացու Լարի Բիրկհեդից (ծնված 1973 թվականին), իսկ մոտ 3 շաբաթ անց՝ 2006 թվականի սեպտեմբերի 26-ին Սմիթն ամուսնացել է Սթերնի հետ։ Նրանց ամուսնությունը տևել է ավելի քիչ, քան 5 ամիս մինչև 2007 թվականի փետրվարին Սմիթի մահը։

Մահ 
Կյանքի վերջին ժամանակներում Աննա Նիկոլն ապրել է Բահամյան կղզիներում՝ Նասաուում։ Հենց այնտեղ է մահացել նրա որդին և ծնվել դուստրը։ 2007 թվականի փետրվարի սկզբին նա իր ամուսնու՝ Հովարդ Սթերնի հետ միասին գործերով ուղևորվել է Ֆլորիդա։ Ըստ տվյալների՝ փետրվարի 5-ից 8-ն ընկած ժամանակահատվածում նա «բուժվել է անկողնում» գրիպի նման ինչ-որ բանից։

2007 թվականի փետրվարի 8-ին Հովարդը գործերով հեռացել է, բայց շուտով նրան հետ են կանչել՝ տեղեկացնելով, որ Աննան ծայրահեղ ծանր վիճակում է։ Տեղ հասած շտապ օգնությունը մի քանի անգամ փորձել է ուշքի բերել կնոջը, բայց անհաջող, նա մահացել է։ Նախնական վարկածով 39-ամյա կնոջ մահվան պատճառ է դարձել ցավազրկողների և հակադեպրեսանտների գերօգտագործոմը, որոնք նա չարաշահել է կյանքի վերջին տարիներին։

Դիահերձումը ցույց է տվել, որ Աննա Նիկոլը տառապել է ծանր թոքաբորբից։ Ընդհանուր թուլության ֆոնի վրա օրգանիզմը ծննդաբերությունից, մի քանի պլաստիկ վիրահատություններից և մշտական դեպրեսիայից հետո հիվանդությունն ավելի է սաստկացել, ինչն էլ դարձել է մահվան պատճառ, իսկ դեղերը, որոնք նա օգտագործել է ցավն ու դեպրեսիան հեռացնելու համար, վիճակը միայն վատթարացրել են։ Նաև քննարկվել է այն տարբերակը, որ աստղի մահն արագացրել է տուբերկուլոզը։

Դատական կարգով Աննա Նիկոլի մայրն ու ամուսինը որոշել են, թե որտեղ պիտի թաղեն նրան։ Արդյունքում 2007 թվականի մարտի 2-ին Սմիթին թաղել են Բահամներում, նրա որդու՝ Դենիելի կողքին։ Կնոջը թաղել են փակ դագաղով, քանի որ այդ ժամանակ նրա մարմինն արդեն սկսել էր քայքայվել։

Հիշատակ 
 Սմիթի խորթ քույրը՝ Դոննա Հոգանը 2007 թվականին գրել է «Train Wreck: The Life and Death of Anna Nicole Smith» () գիրքը, որը նվիրված է Աննայի հիշատակին։
 2007 թվականի օգոստոսին թողարկվել է նրա մասին պատմող «Աննա Նիկոլ» կենսագրական ֆիլմը, Սմիթի դերը կատարել է Ուիլ Ֆորդը։
 2011 թվականի փետրվարի 17-ին Կովենտ գարդեն արքունական թատրոնում տեղի է ունեցել Մարկ-Էնթոնի Թերնեջայի «Աննա Նիկոլ» օպերայի պրեմիերան։
 2013 թվականի հունիսին թողարկվել է նրա մասին պատմող «Աննա Նիկոլի պատմությունը» (), իսկ նրա դերը կատարել է Ագնես Բրուքները։

Ֆիլմագրություն

Հեռուստահաղորդումներ 
 2002 թվականի օգոստոսի 4-ից մինչև 2003 թվականի հունիսի 1-ը սիթքոմ ռեալիթի շոու  (հաղորդավարուհի)։

Փաստեր 
 Աննա Նիկոլը մարմնի վրա 8 փիրսինգ և 6 դաջվածք է ունեցել։ Փիրսինգ. պորտ, հինգ անցք ձախ ականջին, երկու անցք աջ ականջին, դաջվածքներ. երկուսը մեջքի վերևում (իր պատկերները երեխաների հետ. որդու՝ ձախ կողմում, դստեր՝ աջ), երկուսը մեջքի ներքևում (նրա պատկերը և վարդ՝ շուրթերին), որովայնի ձախ ներքևի մասում (նապաստակ, Playboy-ի խորհրդանիշ) և աջ ոտքի ներքևի մասում։
 Կանադական Sum 41 փանք-ռոք խումբն իր «զինանոցում» ունի Աննա Նիկոլ Սմիթի մասին երգ՝ «A.N.I.C.»

Ծանոթագրություններ

Արտաքին հղումներ 
 

Ամերիկացի մոդելներ
Ամերիկացի կինոդերասանուհիներ
Ամերիկացի հեռուստատեսային դերասանուհիներ
Ամերիկացի դերասանուհիներ
«Ոսկե ազնվամորի» մրցանակի դափնեկիրներ
Դեղերի չարաշահումից մահացածներ
21-րդ դարի ամերիկացի դերասանուհիներ
Ամերիկացի պարուհիներ
Ամերիկացի կինոպրոդյուսերներ
Ամերիկացի երաժիշտներ
Բեմական կեղծանուններ